Foilsíodh leabhar eile ar na mallaibh a chuireann amhras sa bhreis i maíomh O Farrell go bhfuair na hinimircigh Éireannacha réidh leis an teanga a luaithe ab fhéidir leo. Hidden Ireland in Victoria is teideal don leabhar leis an staraí, an Dr. Val Noone OM. Is comhalta sa Roinn Staire ag Ollscoil Melbourne é Noone agus tá an-chur amach aige ar chúrsaí Éireannacha-Astrálacha. Déanann teideal an leabhair tagairt don leabhar, Hidden Ireland le Daniel Corkery, a foilsíodh sa bhliain 1924, faoi fhilí na Mumhan san ochtú haois déag. Níor foilsíodh saothar na bhfilí seo lena linn agus bhí siad dofheicthe ar feadh céad bliain dá bharr.